
Szun-ce: A háború művészete és a modern kori vezetés összehasonlító elemzése

Rezümé
A tudományos kutatás témája Szun-ce ókori kínai hadvezér A háború művészete című hadtudományi, stratégiai művének a modern kori menedzsmenttel történő összehasonlító elemzése.
A modern kori menedzsment két irányból is az összehasonlítás alapja: egyfelől a klasszikus vezetéstudomány nagy alakjainak fundamentális jelentőségű művei mentén, másfelől a mai kor vezetőjének gyakorlata alapján.
A szakirodalmi feldolgozásban a vezetéstudomány első műveinek – Frederick Winslow Taylor: A tudományos vezetés alapelvei, valamint Henri Fayol: Az általános és ipari menedzsment – leglényegesebbnek ítélt részei adják az összehasonlítás alapját. E mellett Szun-ce művének XIII fejezete a mai kornak megfelelő értelmezést nyert.
A szakirodalmi feldolgozást követően interjúk formájában történt meg a primer kutatás, elsősorban Szun-ce művének meghatározó alapvetéseiből kiindulva. A vizsgálat egyéni alkalmakon történt, 5 releváns vezetői tapasztalattal rendelkező személy részvételével.
A tudományos kutatás célkitűzése az összehasonlítás mellett meghatározni a konkrét egyezőségeket a kutatási kérdésekre adott válaszok, a klasszikus vezetéstudomány és az ókori mű tartalma között, illetve ezek mentén azonosítani a sikeres vezetés irányelveit.
A kutatás célja teljesült, az összehasonlítás elemeinek nagyobb része igazolást nyert, néhány esetben eltérés mutatkozott. Számos konkrét egyezőséget sikerült azonosítani Szun-ce műve és a modern kori vezetés szakirodalma, valamint gyakorlata között mind a people menedzsment, mind a stratégiaalkotás tekintetében.
Az eltérések mindegyike betudható a történelmi korok közti különbségeknek, hiszen amíg a ~2500 évvel ezelőtt íródott mű a hadtudomány témájában készült, addig a mai vezetői gyakorlat, a vállalatvezetés annak természetéből adódóan egy békésebb, könnyebb körülményként írható le egy háborús szituációhoz képest.



